tartuNLP/wikipedia-smugri-20251201 huggingface dataset:
Alice Merton

Alice Merton (s. 13. syyskuuta 1993 Frankfurt) on saksalais-kanadalais-englantilainen laulaja ja lauluntekijä.
Elämä.
Merton on sekä Kanadan että Britannian kansalainen. Hän muutti Kanadasta Saksaan 16-vuotiaana. Hän ei alkuun tuntenut oloaan kotoisaksi uudessa kotimaassa, ja koti-ikävä sai hänet kirjoittamaan ensimmäisen kappaleensa ”Little Lighthouse”. Merton on kuitenkin saanut tottua muuttamaan, sillä hän on asunut muun muassa Britanniassa ja Yhdysvalloissa. Merton on opiskellut ja suorittanut tutkinnon Popakademiessa Mannheimissa. Hän on opiskellut myös klassista musiikkia.
Ura.
Alice Merton pyrki saamaan levytyssopimuksen jonkin suuren levymerkin kanssa Saksassa, mutta päätyi managerinsa Paul Grauwinkelin kanssa toisenlaiseen ratkaisuun: He perustivat oman levymerkin nimeltä Paper Plane Records. Oman levymerkin alla heillä oli mahdollisuus julkaista musiikkia omilla ehdoillaan. Levymerkin nimen takana on osittain yksi Mertonin suosikkikappaleista, M.I.A.:n Paper Planes vuodelta 2007. Toisaalta nimi valikoitui siitä syystä, että paperilennokki () on yksinkertainen – vain paperinpala – mutta se voi silti lentää pitkälle, jos sen kokoaa taitavasti. Se siis symboloi sitä, että Merton ja Grauwinkel uskovat siihen, että kova työ kantaa hedelmää, vaikka aloittaisi tyhjästä. Kaksikko julkaisi Paper Plane Recordsin kautta Mertonin ensimmäisen levytyksen, EP:n nimeltä "No Roots" vuonna 2017.
Musiikki.
Mertonin ensimmäinen levyjulkaisu, EP "No Roots" sisältää neljä kappaletta, joista ensimmäinen on sekin nimeltään ”No Roots”. Tämä kappale on avain Mertonin musiikkiin, jonka kantava teema on juurettomuus. Kun Merton muutamia vuosia ennen EP:n julkaisua kävi vierailulla vanhempiensa luona Englannissa, hän meni rannalle ja pohti omaa juurettomuuttaan. Hän tuli siihen johtopäätökseen, että koti on siellä missä hänelle rakkaat ihmisetkin ovat.
Merton sanoo, että kappaleet kertovat hänen omasta elämästään ja kokemuksistaan, hän haluaa olla musiikissaan rehellinen itselleen. ”No Roots” -kappaleessa Merton laulaa, että hän kaivaa kuoppia maahan ja piilottaa niihin jotakin; ja näin hän on tehnytkin jokaisessa kaupungissa, jossa on asunut. Ja samoja aiheita Merton aikoo työstää myös esikoislevyllään, jonka pitäisi ilmestyä vuonna 2018.
Mertonin mukaan hänen valtavirrasta poikkeava popmusiikkinsa ehkä kuvastaa sekoitusta hänen omista musiikillisista vaikutteistaan. Teini-iässä ja lapsuudessa Merton kuunteli musiikkia laajalla skaalalla: siihen mahtui sekä klassista että jazzia. Hän kuunteli myös popmusiikkia, mutta ei niinkään silloin pinnalla ollutta musiikkia vaan vanhempaa poppia.
Katzrin

Katzrin () on kaupunki Israelin miehittämän Golanin kukkuloiden alueella. Nykyinen kaupunki on perustettu vuonna 1977 Israelin päättäessä siirtokuntien perustamisesta Syyrialta vallatuille Golanin kukkuloille. Vuoden 2019 lopussa Katzrinin asukasluku oli 7 297.
Historia.
Nykyisen Katzrinin alueelle rakennettiin asutusta hellenistisellä kaudella ja se kasvoi huomattavasti Rooman valtakunnan ja Bysantin valtakunnan aikana. Katzrin mainitaan historiallisissa juutalaisissa lähteissä ja Katzrinista löydetyt rauniot yhdistettiin lähteiden Katzriniin 1800-luvulla. Katzrin arkeologisiin löytöihin kuuluvat esimerkiksi kolikkokätköt. Yhteen 300-luvulla tehtyyn kätköön kuului 9 000 kolikkoa. Kätköjen tekeminen liittyi kolikkojen arvon inflaatioon ja ne toimivat mahdollisesti hyvän onnen tuojina. Vuonna 1967 löydettiin myös Katzrinin vanhan synagogan rauniot. Synagoga rakennettiin 300- tai 400-luvulla ja sitä laajennettiin huomattavasti 500-luvulla. Synagogaa käytettiin vielä alueen muslimivalloituksen jälkeen, mutta se tuhoutui ilmeisesti myös muun kylän tuhonneessa maanjäristyksessä vuonna 749. Katzrin taantui, kunnes se hylättiin lopullisesti mamelukkien valtakaudella 1200–1300-luvulla.
Nykyinen Katzrin perustettiin vuonna 1977 Israelin päätettyä perustaa siirtokuntia Syyriaan kuuluvalle, mutta Israelin miehittämälle Golanin kukkuloille. Alue oli vallattu kuuden päivän sodan aikana vuonna 1967. Oma kuntansa Katzrinista tuli vuonna 1979. Uuden siirtokunnan tarkoituksena oli luoda kaupunkikeskus, josta tarjottaisiin palveluja alueen maaseutuyhteisöille ja sotilastukikohdille. Katzrin rakennettiin noin 20 000:n asukkaan tarpeita ajatellen, mutta kaupunki on kasvanut hitaasti ja sen asukasluku on jäänyt reilusti alle alkuperäisen suunnitelman.
Talous.
Katzrinissa sijaitsee Golan Heights Winery -viinitila ja Eden-mineraalivesipullottamo. Katzrinia onkin markkinoitu viinin ja veden kaupunkina. Kaupungin muuhun teollisuuteen lukeutuu esimerkiksi elektroniikka- ja muoviteollisuutta.
Väestö.
Katzrinin asukasluku vuoden 2019 lopussa oli 7 297. Vuonna 2002 sen asukasluku oli 6 280. Monet kaupungin asukkaista ovat muuttajia entisen Neuvostoliiton alueelta.
Nähtävyyksiä.
Katzrinissa sijaitsee Golanin arkeologinen museo. Museossa on esillä alueelta tehtyjä arkeologisia löytöjä sekä audiovisuaalinen esitys Golanin kukkuloilla sijainneesta Gamlan juutalaiskaupungista, jonka asukkaat taistelivat roomalaisia vastaan Gamlan piirityksessä ensimmäisellä vuosisadalla.
Rasmus Holma

Rasmus Holma (s. 13. syyskuuta 1992 Kaarina) on suomalainen jalkapalloilija, joka edustaa Ykkösessä pelaavaa Turun Palloseuraa. Hän on pelipaikaltaan puolustaja. Holma on pelannut TPS:ssä kaudesta 2015 alkaen ja hänen nykyinen sopimuksensa on voimassa kauden 2022 loppuun saakka. Hän on pelannut Veikkausliigassa 42 ottelua ja tehnyt niissä kolme maalia, jotka kaikki kaudella 2020. Liigakarsinnassa hän on pelannut seitsemän ottelua ja Ykkösessä ennen kauden 2021 alkua 76 ottelua, joissa hän on tehnyt viisi maalia.
Laurene Powell Jobs

Laurene Powell Jobs (s. ) on yhdysvaltalainen sijoittaja, miljardööriperijätär ja hyväntekijä. Hän on Applen perustajiin kuuluneen Steve Jobsin (1955–2011) leski ja peri puolisonsa kuoltua huomattavan määrän Walt Disneyn (4 prosenttia yhtiöstä) ja Applen osakkeita (alle 1 % osuus yhtiöstä). Maaliskuussa 2018 yhdysvaltalainen talousjulkaisu Forbes arvioi hänen ja hänen perheensä yhteiseksi varallisuudeksi 18,8 miljardia dollaria.
Powell Jobs on perustanut ja johtaa hallituksen puheenjohtajana Emerson Collectivea, joka pyrkii yhtäältä sosiaalisen muutoksen edistämiseen yrittäjyyden kautta ja toisaalta tukee apua tarvitsevia opiskelijoita. Hän on tehnyt monia sijoituksia. Hän on perustanut esimerkiksi luontaisia elintarvikkeita valmistavan Terraveran ja käynnistänyt College Track -ohjelman, joka auttaa epäedullisissa oloissa eläviä opiskelijoita valmistautumaan ja valmistumaan college-opinnoistaan. Hän on sitoutunut tukemaan 100 miljoonalla dollarilla Yhdysvaltain kansallista, nimellä "XQ: The Super School Project" kulkevaa kouluopetuksen uudistamisohjelmaa. Hänen on raportoitu lahjoittaneen eri hyväntekeväisyyskohteisiin nimettömästi jopa 526 miljoonaa dollaria vuoden 2016 aikana. Paljolti laajojen sosiaalisten hankkeittensa ja miittavan hyväntekeväisyystoimintansa vuoksi talousjulkaisu Forbes luokitteli hänet vuoden 2017 maailman vaikutusvaltaisimpien naisten listallaan sijalle 14. Hän on vuonna 2017 ostanut enemmistöosuuden The Atlantic -aikakauslehdestä. Bloombergin mukaan hän on myös vuonna 2017 sopinut ostavansa 20 prosentin osuuden NBA-seura Washington Wizardsin taustayhtiöstä (Monumental Sports &amp; Entertainment). 
Powell Jobs on suorittanut alemman korkeakoulututkinnon (B.Sc./B.A.) Pennsylvanian yliopistossa (Wharton School). Tämän jälkeen hän työskenteli kolme vuotta Goldman Sachs -pankkikonsernissa. Hän suoritti MBA-tutkinnon Stanfordin yliopistossa ja tapasi opiskeluaikanaan Steve Jobsin, kun tämä tuli pitämään vierailuluentoa Stanfordiin lokakuussa 1989. He menivät naimisiin kaksi vuotta myöhemmin keväällä 1991, ja he saivat on kolme lasta, jotka syntyivät vuosina 1991, 1995 ja 1998.
Hal Greer

Harold Everett ”Hal” Greer (26. kesäkuuta 1936 Huntington, Länsi-Virginia – 14. huhtikuuta 2018 Arizona) oli yhdysvaltalainen koripalloilija. Koko ammattilaisuransa Syracuse Nationalsissa / Philadelphia 76ersissä pelannut Greer kuului NBA:n pelaajien parhaimmistoon koko 1960-luvun ajan: hän muun muassa pelasi kymmenessä peräkkäisessä tähdistöottelussa ja valittiin seitsemästi peräkkäin sarjan kakkostähdistöviisikkoon. Vuonna 1967 NBA:n mestaruuden voittanut Greer on 76ersin historian eniten pisteitä tehnyt pelaaja, ja joukkue on jäädyttänyt hänen pelinumeronsa. Hänet on myös nimetty Basketball Hall of Fameen.
Elämä ja ura.
Greer pelasi vuodet 1955–1958 Marshall Universityn joukkueessa. Syracuse Nationals varasi Greerin NBA:han 13. vuorolla . Greer edusti Nationalsia, joka vaihtoi kaupunkia ja tunnettiin jatkossa Philadelphia 76ersinä, koko vuodet 1958–1973 kestäneen ammattilaisuransa ajan. Greeristä muodostui seuralegenda, joka on 76ersissä historian eniten pisteitä tehnyt pelaaja. Greer pelasi kymmenessä peräkkäisessä ssa vuosina 1961–1970 ja valittiin vuoden 1968 ottelun . hänet nimettiin seitsemästi peräkkäin vuosina 1963–1969. Greer voitti NBA:n mestaruuden kerran, vuonna 1967. Vuonna 1982 Greer nimettiin Basketball Hall of Fameen, ja vuonna 1976 76ers jäädytti hänen pelinumeronsa (15). Greer kuoli lyhyen sairastelun jälkeen Arizonassa 81-vuotiaana 14. huhtikuuta 2018.
Greer tunnettiin erittäin harvinaislaatuisesta vapaaheittotekniikastaan: hän heitti vapaaheittonsa hyppyheitolla.
Assi el Helani

Mohammed el Helani, tunnetaan muun muassa nimillä Assi al Hillani tai Assi El Helani, () (s. 28. marraskuuta 1970) on libanonilainen laulaja. El Helanin musiikillinen ura alkoi kun hän pääsi 17-vuotiaana nuorille taiteilijoille suunnattuun Studio Al Fan -kykyohjelmaan mukaan. Hän on julkaissut yli kymmenen albumia, ja hänen suosituimpiin kuuluvat "Wani Mareq Mareet", "Amshi Lihali", "Mali Saber", "Ahebbak Gedan", "Ahla Al Oyoun", "Shoag El Sahara", "Azabounii", "Bel Arabi", "Saalouni", "Ya Memah" ja "Kayed Ozzalak".
Koska arabian kielen translitterointi vaihtelee, esiintyy nimestä useita variaatioita eri kulttuureissa, kuten esimerkiksi Assy tai Assi Al Halani, Al Hallani, Al Hellani, Al Hillani tai El Hilani. 
Assi el Helanin tytär Maritta Hallani on myös laulaja.
Joan Josep Nuet

Joan Josep Nuet i Pujals (s. 1964 Reus) on katalonialainen poliitikko. Hänet valittiin Katalonian alueparlamenttiin vuonna 2015 vasemmistolaisen Catalunya Sí que es Pot -vaaliliiton listalta. Vuoden 2017 vaaleissa hänet valittiin suunnilleen samojen ryhmittymien muodostaman Catalunya en Comú - Podem -vaaliliiton listalta.
Nuet toimi Katalonian parlamentin puhemiehistön kolmantena sihteerinä vuosina 2015–2017, jolloin Carles Puigdemontin johtama hallitus valmisteli ja järjesti kansanäänestyksen Katalonian itsenäistymisestä. Kansanäänestyksen ja sitä seuranneen itsenäisyysjulistuksen jälkeen Espanja nosti Katalonian hallituksen ministereitä, parlamentin puhemiehistöä ja eräitä muita avainpoliitikkoja vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan.
Espanjan korkein oikeus käsitteli puhemiehistön syytteitä 9. marraskuuta 2017 ja määräsi puhemies Carme Forcadellin maksamaan jopa 150 000 euron takuut vastineeksi siitä, ettei tämä joutuisi tutkintavankeuteen. Forcadell vietti yhden yön vankilassa, mutta vapautui seuraavana päivänä maksettuaan takuut. Oikeus ei hyväksynyt, että Forcadell olisi maksanut takuut jo samana päivänä, jona ne määrättiin ja Nuet arveli, että Forcadell pyrittiin näin saamaan tarkoituksella edes hetkeksi vankilaan. Neljälle muulle puhemiehistön jäsenelle (Anna Simó, Lluís Corominas, Lluís Guinó ja Ramona Barrufet) määrättiin 25 000 euron takuut, ja syytetyistä vain Nuet päästettiin tutkinnan ajaksi vapaaksi ilman rajoituksia.
Maaliskuussa 2018 Espanjan korkeimman oikeuden tuomari Pablo Llarena yksilöi tarkemmin, millä rikosnimikkeellä kutakin poliitikkoa tultaisiin syyttämään oikeudessa. Tässä yhteydessä kapinasyyte ( lievennettiin Nuetin osalta syytteeksi "kansalaistottelemattomuudesta" (), mutta Forcadell ja useita yhä "kapinasta" syytettyjä ministereitä (Jordi Turull, Raül Romeva, Josep Rull ja Dolors Bassa) vangittiin uudelleen heidän tehdessä näin vankilassa seuraa Oriol Junquerasille, Joaquim Fornille, Jordi Sànchezille ja Jordi Cuixartille, jotka olivat olleet yhtäjaksoisesti vangittuina jo loppuvuodesta 2017 alkaen.
Nuet ja hänen puolueensa ei kannata Katalonian itsenäistymistä, mutta hän kannattaa katalonialaisten itsemääräämisoikeutta ja asian ratkaisemista kansanäänesyksellä. Häntä vastaan nostettu syyte perustuu siihen, että Espanjan mielestä Katalonian parlamentin puhemiehistö rikkoi Espanjan lakia salliessaan parlamentissa edes keskustelun mahdollisesta itsenäistymisestä.
Onni Valakari

Onni Johannes Simonpoika Valakari (s. 18. elokuuta 1999 Motherwell, Skotlanti) on suomalainen jalkapalloilija, joka edustaa MLS-seura San Diego FC:tä, lainalla Kyproksen liigan Pafosista. Valakari on pelipaikaltaan keskikenttäpelaaja.
Ura.
Seurajoukkueet.
Valakarin kasvattajaseura on Käpylän Pallo, jonka lisäksi hän on juniorina edustanut Seinäjoen Jalkapallokerhoa. Sen edustusjoukkuetta valmensi tuolloin Valakarin isä Simo Valakari. Vuonna 2015 Valakari esiintyi kahdesti myös Kakkosta pelanneessa seuran reservijoukkueessa SJK Akatemiassa. Keväällä 2017 hän siirtyi Ykkösessä pelanneeseen Turun Palloseuraan. Valakari teki liigadebyyttinsä vuotta myöhemmin TPS:n noustua Veikkausliigaan ja siirtyi elokuussa 2018 isänsä valmentamaan norjalaiseen Tromssaan. Tammikuussa 2020 Valakari teki sopimuksen Kyproksen pääsarjassa pelaavan Pafos FC:n kanssa. Marraskuussa 2022 hänen sopimustaan jatkettiin kesään 2026 asti.
Elokuussa 2024 Valakari siirtyi vuoden loppuun asti ulottuvalla lainasopimuksella Ruotsin Allsvenskaniin AIK:n joukkueeseen. Kaudeksi 2025 Valakari siirtyi lainalle MLS-liigan laajennusjoukkue San Diego FC:hen.
Maajoukkue.
Valakari on edustanut Suomen U18-, U19- ja U21-maajoukkueita. Vuonna 2019 hänet valittiin vuoden U21-pelaajaksi. U21-maajoukkueen valmentaja Juha Malinen on pitänyt Valakarin vahvuuksina muun muassa sopeutuvaisuutta, syöttötaitoa sekä sulavaa kääntymistä pallon kanssa.
Valakari debytoi A-maajoukkueessa 11. marraskuuta 2020 Ranskaa vastaan pelatussa harjoitusottelussa. Hän teki Suomen toisen maalin 2–0-voittoon päättyneessä ottelussa. Valakari valittiin myös Suomen joukkueeseen vuoden 2021 EM-kisoihin. 
Yksityiselämä.
Onni Valakari syntyi Skotlannissa, jossa hänen isänsä Simo Valakari pelasi Motherwellin joukkueessa. Valakarin veli on maalivahtina pelaava Paavo Valakari.
Valakari aloittaa varusmiespalvelunsa Puolustusvoimien Urheilukoulussa lokakuussa 2025. Hänet tuomittiin Kymenlaakson käräjäoikeudessa toukokuussa 2024 karkaamisesta 9 900 euron sakkoihin kun hän ei astunut palvelukseen. Valakari selitti ettei tieto palvelukseen­astumis­määräyksestä ollut tavoittanut häntä ajoissa hänen pelatessaan Kyproksella.
Pääkaupunkiseudun Omaishoitajat ja Läheiset

Pääkaupunkiseudun omaishoitajat ry on 28. huhtikuuta 1998 perustettu omaishoitajien tuki- ja edunvalvontajärjestö. Se neuvoo omaistaan hoitavia, kehittää omaishoidon tukitoimia ja järjestää vertaistoimintaa Helsingissä ja Vantaalla.
Lähteet.
Pääkaupunkiseudun omaishoitajat ry
Kelly Rohrbach

Kelly Rohrbach (s. 21. tammikuuta 1990 New York) on yhdysvaltalainen malli ja näyttelijä. Hänet tunnetaan muun muassa viikkolehti "Sports Illustratedin" mallina ja C. J. Parkerin roolista elokuvassa "Baywatch".
Nuoruus.
Rohrbach syntyi New Yorkissa ja kasvoi Greenwichin kaupungissa Fairfieldin piirikunnassa.
Rohrbach pelasi golfia ja pääsi urheilijoille suunnatun apurahan avulla opiskelemaan Georgetownin yliopistoon. Sieltä hän valmistui vuonna 2012, jonka jälkeen Rohrbach jatkoi opintoja London Academy of Music and Dramatic Art -draamakoulussa.
Ura.
Koulujen jälkeen Rohrbach on esiintynyt pienissä rooleissa muun muassa televisiosarjoissa "Miehen puolikkaat", "The New Normal", "Rizzoli &amp; Isles", "Broad City" ja "Rush".
Parin Hollywood-vuoden jälkeen Rohrbach alkoi tehdä myös mallin töitä. Hän esiintyi Gapin mainoksissa vuonna 2014. Vuonna 2015 hän toimi vaatemallina Old Navylle ja uimapukumallina "Sports Illustratedille". Vuonna 2015 "Sports Illustrated" antoi Rohrbachille "Rookie of the Year" -nimikkeen.
Vuonna 2017 Rohrbach näytteli C. J. Parkeria elokuvassa "Baywatch", joka perustuu vuosina 1989–2001 esitettyyn samannimiseen televisiosarjaan.
Audrey Esparza

Audrey Esparza (s. 4. maaliskuuta 1986 Laredo, Texas) on yhdysvaltalainen näyttelijä. Hänet tunnetaan Tasha Zapatan roolista televisiosarjassa "Blindspot".
Nuoruus.
Esparza syntyi Laredon kaupungissa Texasissa. 18 -vuotiaana hän muutti New Yorkiin ja siirtyi opiskelemaan teatteria New Yorkin yliopistossa.
Ura.
Ensimmäisen roolin näyttelijänä Esparza teki vuonna 2011 suoraan televisioon julkaistussa komediaelokuvassa "Family Practice". Hän on tehnyt pieniä rooleja muun muassa televisiosarjoissa "Americans", "Pahan jäljillä", "Blue Bloods", "Kultapoika" ja "Rouva Ministeri".
Vuonna 2015 Esparza valittiin päärooliin rikosdraamasarjaan "Blindspot".
Napoléon Coste

Napoléon Coste (28. kesäkuuta 1806 Amondans – 17. helmikuuta 1883 Pariisi) oli ranskalainen säveltäjä ja kitaristi. Hän oppi kitaransoiton tekniikkaa äidiltään, opiskeli sittemmin Fernando Sorin johdolla ja muutti Pariisiin vuonna 1830. Samana vuonna ilmestyivät hänen ensimmäiset sävellyksensä. Coste oli yksi harvoista säveltäjistä, jotka keskittyivät kitaraan yleisen mielenkiinnon sitä kohtaan ollessa 1830-luvulta alkaen lähes sammunutta.
Coste muodosti opettajansa ja ystävänsä Fernando Sorin kanssa duon. Miesten sävellystyylit muistuttivat toisiaan, vaikkakin Coste hyödynsi romanttisempia harmonioita kuin Sor. Coste sävelsi paitsi kitaralle, myös oboelle, jota teoksissa yleensä säestetään kitaralla.
Cœur de pirate

Béatrice Martin, joka tunnetaan taiteilijanimeltään Cœur de pirate (ranskaa, ) (s. 22. syyskuuta 1989), on kanadalainen laulaja-lauluntekijä ja pianisti. Hän laulaa pääosin ranskaksi. 
Quebecissä syntynyt Martin aloitti pianonsoiton kolmevuotiaana. Hän meni Conservatoire de musique du Québec à Montréal -kouluun yhdeksänvuotiaana ja opiskeli siellä viisi vuotta. 
Martin oli 15-vuotiaana post-hardcore-yhtyeen December Strikes Firstin kosketinsoittajana. Hän oli myös lyhyen aikaa Bonjour Brumaire -yhtyeen kosketinsoittajana.
Cœur de pirate julkaisi esikoisalbuminsa "Cœur de pirate" 16. syyskuuta 2008.
Ilmarinen kyntää kyisen pellon (veistos)

Ilmarinen kyntää kyisen pellon on taiteilija Jukka Salmisen taideteos Turun postikeskuksen pihalla. Teräsveistos paljastettiin Kalevalan päivänä vuonna 2006. 
Salminen on aiemminkin muuntanut "Kalevalaa" kuviksi, ja tämä teos on osa hänen tekemäänsä 17-osaista veistossarjaa. Ensimmäinen valmistui vuonna 1996. Kubistisissa veistoksessa on paljon suoria linjoja, ja ne koostuvat kolmioista, kuten useat muutkin hänen työnsä. 17-osainen veistossarja oli aiemmin sijoitettuna Auran Kalevalapuistoon, mutta on nyt kokonaisuudessaan Turussa.
Jukka Salminen (kuvataiteilija)

Jukka Matti Salminen (12. syyskuuta 1947 – 13. marraskuuta 2006 Turku) oli turkulainen kuvataiteilija. Hän tuli tunnetuksi erityisesti Kalevalaan liittyvästä taiteesta, josta hyvänä esimerkkinä on 17-osainen veistossarja. Eräs sen osa on Ilmarinen kyntää kyisen pellon -veistos Turussa postikeskuksen pihalla. Salmisen veistostaidetta on nähtävissä myös Artukaisissa Turun Sanomien painotalon edustalla. 
Salminen syntyi Heidekenissa 1947. Turun Sanomien piirtäjänä hän toimi 1970–1986, mutta työskenteli sen jälkeen freelancerina. Veistosten ohessa Salminen teki myös öljyvärimaalauksia ja järjesti joskus taiteilijakodissaan Ruissalon Villa Carlossa näyttelyitä. Hän suunnitteli myös Kalevala-aiheisia koruja.
Aurassa sijainnut Kalevalapuisto oli Salmisen ideoima veistospuisto, jossa oli kubistisia, voimakkaasti tyyliteltyjä, mutta kuitenkin esittäviä teoksia. Salminen kertoo Kalevalan olevan hänelle hyvinkin rakas mutta myös ristiriitainen maailma.  
Salminen kuoli vuonna 2006 keuhkojen siirron jälkeisiin komplikaatioihin. Keuhkot olivat vaurioituneet aikoinaan pahassa veneonnettomuudessa.
Bob Burns

Robert Lewis "Bob" Burns Jr. (24. marraskuuta 1950 – 3. huhtikuuta 2015) oli yhdysvaltalainen rumpali, joka oli Lynyrd Skynyrd -yhtyeen alkuperäisjäsen.
Bob Burns liittyi vuonna 1964 Ronnie Van Zantin perustamaan Lynyrd Skynyrd -yhtyeeseen. Burns ja Van Zant olivat tavanneet baseball-harrastuksen kautta. Muut perustajajäsenet olivat Allen Collins, Gary Rossington ja Larry Junstrom. Burns soittaa yhtyeen varhaisilla singleillä ja demoäänityksillä, joita on julkaistu "Skynyrd's First and... Last" -kokoelma-albumilla. Burns erosi yhtyeestä vuonna 1971 mutta palasi takaisin seuraavana vuonna. Tämän ajan hänen tilallaan soitti Rickey Medlocke, joka on tunnettu paremmin Lynyrd Skynyrdin kitaristina. Burns palasi soittamaan yhtyeen kahdella ensimmäisellä studioalbumilla "Pronounced Leh-Nerd Skin-Nerd" ja "Second Helping". 
Vuoden 1975 alussa Burns jätti yhtyeen kiertue-elämän ja yhtyeen alkoholipainotteisen elämäntavan käydessä liian raskaaksi. Muut jäsenet eivät kohdelleet Burnsia hyvin, eikä hän muistellut kovin lämpimästi Lynyrd Skynyrd -aikojaan. Burns katosi julkisuudesta eikä jatkanut muusikkona. Vuonna 1996 hän esiintyi jälleen yhtyeen kanssa elokuvan "" julkaisun yhteydessä. 13. maaliskuuta 2006 Burns pääsi Rock and Roll Hall of Fameen Lynyrd Skynyrdin jäsenenä, jolloin hän esiintyi valintaseremoniassa yhtyeen elossa olevien jäsenien Gary Rossingtonin, Billy Powellin, Ed Kingin ja Artimus Pylen kanssa soittaen kappaleet "Sweet Home Alabama" ja "Free Bird".
Burns kuoli huhtikuussa 2015 törmättyään autolla postilaatikkoon ja puuhun kotinsa lähellä. Viranomaisten mukaan Burnsilla ei ollut turvavyötä ja tapahtumahetkellä oli huono sää.
Juhana III (veistos)

Juhana III on taiteilija Sofia Saaren rintakuvaveistos Turussa Julinin korttelissa Casagranden talon edustalla. Pronssiveistos juhlistaa alueen 30-vuotista rakennuskannan kunnostusurakkaa. Arkkitehti Benito Casagranden tilaaman muistomerkin paljasti kulttuuri- ja urheiluministeri Stefan Wallin vuonna 2009.
Saari kuvaa Juhanan pitkäpartaisena noin viisikymppisenä kuninkaana. Hän liittyy vahvasti Turun historiaan ja myös patsaan sijaintipaikan historiaan. Koska ruotsinkieliset olivat omineet Turun tuomiokirkon itselleen, määräsi Juhana tontille rakennettavaksi kirkon suomenkieliselle väestölle. Rakennushanketta ei kuitenkaan saatu koskaan vietyä loppuun.
Porissa oleva Juhana Herttuan kokovartalopatsas vuodelta 2008 on myös Saaren tekemä.
Ed King

Edward Calhoun "Ed" King (14. syyskuuta 1949 – 22. elokuuta 2018) oli yhdysvaltalainen muusikko. King tunnettiin yhtyeiden Lynyrd Skynyrd ja Strawberry Alarm Clock kitaristeina. Vuodesta 1996 alkaen King oli eläkkeellä ja asui viimeiset vuotensa Nashvillessä.
Ura.
Ed King oli psykedeelistä rockia esittäneen Strawberry Alarm Clock -yhtyeen kitaristi. King kirjoitti yhtyeen suurimman hitin "Incense and Peppermints". King tapasi Lynyrd Skynyrdin jäsenet vuonna 1968, kun he toimivat Strawberry Alarm Clockin konserteissa lämmittelijänä. Strawberry Alarm Clockin hajoamisen jälkeen King liittyi basistiksi Lynyrd Skynyrdiin vuonna 1972 Leon Wilkesonin tilalle. King soittaa bassoa yhtyeen debyyttialbumilla "Pronounced Leh-Nerd Skin-Nerd". Laulaja Ronnie Van Zant ei pitänyt Kingin soittotaidoista ja pyysi tätä vaihtamaan kitaraan Wilkesonin palattua. Yhtyeen muut kitaristit olivat Allen Collins ja Gary Rossington.
Tunnetuin Kingin kirjoittama kappale on "Sweet Home Alabama", jossa hän soittaa soolokitaraa. Muita Lynyrd Skynyrdin kappaleita joiden kirjoittamiseen King osallistui ovat "Poison Whiskey," "Saturday Night Special," ja "Workin' For MCA". King jätti yhtyeen vuonna 1975, hänen tilalleen liittyi Steve Gaines. Gaines ja Van Zant kuolivat lokakuussa 1977 Lynyrd Skynyrdiä kuljettaneen lentokoneen syöksyttyä maahan. King ja Gaines olivat syntyneet sattumalta samoina päivinä.
King palasi Lynyrd Skynyrdiin vuonna 1987, kun yhtye kokoontui uudestaan muistamaan lento-onnettomuutta. Uudessa Lynyrd Skynyrdissa oli viisi alkuperäisjäsentä King mukaan lukien. Syksyllä 1995 King joutui jättämään yhtyeen sairastuttuaan sydämen vajaatoimintaan. Hänelle tehtiin onnistunut sydämensiirto vuonna 2011. Vuonna 2005 King yritti palata Lynyrd Skynyrdiin, mutta häntä ei huolittu takaisin. Maaliskuussa 2006 hän pääsi osana Lynyrd Skynyrdia Rock and Roll Hall of Fameen ja esiintyi valintaseremoniassa yhtyeen kanssa.
Vuonna 2014 King vieraili Skinny Mollyn albumilla "Here For A Good Time" soittaen kappaleessa "Make It Easy".
King kuoli keuhkosyöpään 68-vuotiaana.
Hengan International

Hengan International on kiinalainen monialayhtiö, jonka markkina-arvo on noin 10 miljardia dollaria. Yhtiö valmistaa muun muassa pehmopaperia ja henkilökohtaisia hygieniatuotteita.
Huhtikuussa 2018 Henganin kerrottiin ostaneen 11,7 miljoonalla eurolla 36,5 prosentin osuuden Kuopioon suunnitellusta Finnpulp-hankkeesta. Sopimukseen kerrotaan liittyvän mahdollisuus kasvattaa omistusosuus 49 prosenttiin.
Viktória Hrunčáková

Viktória Hrunčáková (o.s. Kužmová, s. 11. toukokuuta 1998 Košice) on slovakialainen tennispelaaja. Hän on sijoittunut parhaimmillaan kaksinpelissä WTA-listan sijalle 43 maaliskuussa 2019. Hän voitti vuonna 2015 tyttöjen nelinpeliturnauksen Yhdysvaltain avoimissa Aleksandra Pospelovan kanssa. Seuraavana vuonna hän oli siellä kaksinpelissä loppuottelussa.
Ensimmäisessä pelaamassaan Grand Slam -turnauksen pääsarjassa Yhdysvaltain avoimissa 2017 Kužmová hävisi ensimmäisellä kierroksella Venus Williamsille voittaen kuitenkin yhden erän häntä vastaan. Australian avoimissa 2018 hän hävisi avauskierroksella Elise Mertensille. Helmikuussa hän eteni välieriin Budapestin WTA-turnauksessa. Hän hävisi turnauksen karsintojen toisen kierroksen ottelunsa, mutta sai lopulta villin kortin pääsarjaan, missä voitti avauskierroksella neljänneksi sijoitetun Sorana Cîrstean, toisella kierroksella Sabine Lisickin ja puolivälierissä Petra Martićin. Välierissä hän hävisi Alison Van Uytvanckille.
Lassi Viholainen

Lassi Viholainen (s. 16. kesäkuuta 1999) on suomalainen jalkapalloilija, joka edusti Veikkausliigassa turkulaista FC Interiä kausina 2017–2019. Hän pelasi 23 liigaottelua ja teki niissä yhden maalin. Kaudella 2019 hän pelasi myös lainalla Ykkösessä AC Kajaanin joukkueessa. Hän on pelipaikaltaan laitapelaaja.
Anna Simó

Anna Simó i Castelló (s. 1968 Els Alamús) on Katalonian tasavaltalaista vasemmistoa edustava katalonialainen poliitikko. Hän oli vuosina 2006–2017 eli yhteensä neljä vaalikautta kansanedustajana Katalonian alueparlamentissa, mutta vetäytyi sen jälkeen politiikasta. Simó toimi parlamentin puhemiehistön ensimmäisenä sihteerinä vuosina 2015–2017, jolloin Carles Puigdemontin johtama hallitus valmisteli ja järjesti kansanäänestyksen Katalonian itsenäistymisestä.
Kansanäänestyksen ja sitä seuranneen itsenäisyysjulistuksen jälkeen Espanja nosti Katalonian hallituksen ministereitä, parlamentin puhemiehistöä ja eräitä muita avainpoliitikoita vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Espanjan korkein oikeus käsitteli parlamentin puhemiehistön syytteitä 9. marraskuuta 2017 ja määräsi puhemies Carme Forcadellin maksamaan jopa 150 000 euron takuut vastineeksi siitä, ettei tämä joutuisi tutkintavankeuteen. Forcadell vietti yhden yön vankilassa, mutta vapautui seuraavana päivänä maksettuaan takuut. Oikeus ei hyväksynyt, että Forcadell olisi maksanut takuut jo samana päivänä, jona ne määrättiin ja parlamentin puhemiehistön kolmas sihteeri Joan Josep Nuet arveli, että Forcadell pyrittiin näin saamaan tarkoituksella edes hetkeksi vankilaan. Simólle ja kolmelle muulle puhemiehistön jäsenelle (Lluís Corominas, Lluís Guinó ja Ramona Barrufet) määrättiin 25 000 euron takuut, ja syytetyistä vain Nuet päästettiin tutkinnan ajaksi vapaaksi ilman rajoituksia.
Maaliskuussa 2018 Espanjan korkeimman oikeuden tuomari Pablo Llarena yksilöi tarkemmin, millä rikosnimikkeellä kutakin poliitikkoa tultaisiin syyttämään oikeudessa. Tässä yhteydessä kapinasyyte ( lievennettiin Simón osalta syytteeksi "kansalaistottelemattomuudesta" (), mutta Forcadell ja useita yhä "kapinasta" syytettyjä ministereitä (Jordi Turull, Raül Romeva, Josep Rull ja Dolors Bassa) vangittiin uudelleen heidän tehdessä näin vankilassa seuraa Oriol Junquerasille, Joaquim Fornille, Jordi Sànchezille ja Jordi Cuixartille, jotka olivat olleet yhtäjaksoisesti vangittuina jo loppuvuodesta 2017 alkaen.
Simó ei ollut Katalonian hallituksen ministerinä, joten hän ei ollut suoraan toimeenpanemassa kansanäänestystä. Häntä vastaan nostettu syyte perustuukin siihen, että Espanjan mielestä Katalonian parlamentin puhemiehistö rikkoi Espanjan lakia salliessaan parlamentissa edes keskustelun mahdollisesta itsenäistymisestä.
USS Oregon (BB-3)

USS Oregon (runkonumero BB-3) oli Yhdysvaltain laivaston vuonna 1893 vesille laskettu Indiana-luokan taistelulaiva.
Valmistus.
Alus tilattiin 30. kesäkuuta 1890 Union Iron Worksiltä San Franciscosta Kaliforniasta, missä köli laskettiin 19. marraskuuta 1891. Alus laskettiin vesille 26. lokakuuta 1893 kumminaan John C. Ainsworthin tytär Daisy Ainsworth ja otettiin palvelukseen 15. heinäkuuta 1896 päällikkönään H. L. Howison.
Palvelus.
Ensimmäisen maailmansodan päätyttyä alus poistettiin palveluksesta 12. kesäkuuta 1919 Bremertonissa Washingtonissa. Alus palautettiin palvelukseen 21. elokuuta vastaanottamaan presidentti Woodrow Wilsonia, joka saapui tarkastamaan Seattleen sijoitettua Tyynenmeren laivastoa. Alus poistettiin palveluksesta 4. lokakuuta. Yhdysvaltain laivaston ottaessa käyttöön runkonumerojärjestelmän 17. heinäkuuta 1920 alus sai tunnuksen BB-3. Aluksen kohtaloksi ajateltiin museointi ja sijoituspaikaksi jokin Oregonin satamakaupungeista, mutta Washingtonin laivastosopimus muutti tilannetta. Alus määritettiin 4. tammikuuta 1924 kelpaamattomaksi sotapalvelukseen ja laivastoluetteloon se merkittiin reliikiksi ja tyypiksi luokittelematon. Kesäkuussa 1925 alus lainattiin Oregonille ja sijoitettiin Portlandiin kelluvaksi monumentiksi ja museoksi.
Aluksen runkonumeroksi vaihtui 17. helmikuuta 1941 IX-22, kun luokittelemattomille aluksille määritettiin oma alustyyppinsä. Toisen maailmansodan alettua arvioitiin aluksen romutusarvo merkittäväksi, joten se poistettiin 2. marraskuuta 1942 alusluettelosta ja myytiin 7. joulukuuta. Maaliskuussa 1943 alus hinattiin Kalimaan Washingtoniin aseiden ja järjestelmien poistoon. Laivasto esitti romutuksen keskeytystä, jotta hylkyä voitaisiin käyttää varastona tai aallonmurtajana Guamin valtauksessa. Heinäkuussa 1944 hylky kuormattiin dynamiitillä ja ampumatarvikkeilla ja hinattiin Guamiin, missä se oli joitakin vuosia.
Aluksen ankkuri petti 14.-15. marraskuuta 1948 taifuunissa ja se ajautui merelle. Etsintäkoneet paikansivat 8. joulukuuta hylyn, joka hinattiin takaisin. Hylky myytiin 15. maaliskuuta 1956 Massey Supply Corporationille, joka myi sen edelleen Iwai Sanego Companylle. Alus hinattiin Kawasakiin Japaniin, missä se romutettiin.
Dalila Jakupović

Dalila Jakupović (s. 24. maaliskuuta 1991 Jesenice) on slovenialainen tennispelaaja. Hän on sijoittunut parhaimmillaan kaksinpelissä WTA-listan sijalle 69 marraskuussa 2018 ja nelinpelissä sijalle 38 syyskuussa 2018. Hän on voittanut urallaan kaksi WTA-turnausta nelinpelissä.
Marraskuussa 2017 Jakupović pelasi sijoittamattomana WTA 125k -turnauksen loppuottelussa Mumbaissa. Hän hävisi loppuottelussa Aryna Sabalenkalle. Vuonna 2017 Jakupović voitti Istanbulin WTA-turnauksen nelinpelin Nadija Kitšenokin kanssa. Vuonna 2018 hän voitti Irina Kromatševan kanssa Bogotán WTA-turnauksen nelinpelin.
Konttakääpä

Konttakääpä ("Phellinus contiguus", syn. "Fuscoporia contigua") on Suomessa puutteellisesti tunnettu (DD) monivuotinen arinakääpälaji, mutta ainakin Porin seudulta sitä on tavattu. Varma löytö on jo aiemmin Ahvenanmaalta. Se elää tyrnipensaiden rungolla kuten myös sukulaisensa tyrninkääpä ("P. hippophaëicola"), mutta pikemmin vanhojen pensiden tyviosissa. Keski-Euroopassa laji tunnetaan ainakin tammelta. Ulkonaisesti se muistuttaa pikireunakääpää ("P. lundellii"), mutta on käytännöllisesti katsoen aina pinnanmyötäisesti kasvava. Myös etelänkääpä ("P. ferruginosus") on samantapainen. Konttakäävän pillit ovat suhteellisen suuria, joskus lähes millimetrin läpimittaisia.
Oskari Jakonen

Oskari Jakonen (s. 22. huhtikuuta 1997) on suomalainen jalkapalloilija, joka edustaa Ykkösliigassa pelaavaa SalPaa. Hän on pelipaikaltaan laitahyökkääjä.
Jakonen on Salon Palloilijoiden kasvatti. Hän on edustanut TPS:ää kaudesta 2015 alkaen. Kausina 2018 ja 2020 TPS on pelannut Veikkausliigassa sekä muina kausina Ykkösessä. Jakonen on pelannut Ykkösessä ennen kauden 2021 alkua 86 ottelua ja tehnyt niissä 13 maalia. Kaudella 2018 hän pelasi Veikkausliigassa 27 ottelua ja teki niissä neljä maalia, huhtikuussa FC Interiä, toukokuussa PS Kemiä, kesäkuussa IFK Mariehamnia ja syyskuussa FC Lahtea vastaan. Lokakuussa 2019 hän teki maalin liigakarsintaottelussa Kokkolan Pallo-Veikkoja vastaan TPS:n varmistaessa 0–3-vierasvoitolla nousunsa Veikkausliigaan. Kaudella 2020 Jakonen pelasi Veikkausliigassa 19 ottelua, joista 11 kertaa avauskokoonpanossa, eikä tehnyt yhtään maalia.
Oskari Jakosen isä Petri Jakonen on pelannut jalkapalloa Veikkausliigassa ja ollut TPS:n toimitusjohtaja. Pikkuveli Olli Jakonen pelaa Veikkausliigaa Vaasan Palloseuran riveissä.
Irmeli Niemi

Helmi Irma (Irmeli) Kaarina Niemi (o.s. Kuusisto; 3. helmikuuta 1931 Helsinki – 27. toukokuuta 2008 Sauvo) oli suomalainen teatterin- ja kirjallisuudentutkija ja kirjallisuustieteen professori Turun yliopistossa. Niemi oli erityisesti teatterintutkimuksen uranuurtaja ja onnistui tuomaan elokuvatutkimuksen osaksi yliopistollista tutkimusta ja opetusta.
Ura.
Tutkijana Niemen erityisen mielenkiinnon kohde oli Maria Jotuni. Hän teki Jotunin näytelmistä väitöskirjansa, joka valmistui vuonna 1964. Vielä eläkkeelle jäätyään hän kirjoitti Jotunin elämäkerran "Arki ja tunteet", joka ilmestyi vuonna 2001.
Kirjallisuustieteen professorina Niemi oli kiinnostunut varsinkin yliopiston hallinnosta. Tiedemaailmassa hän vaikutti myös Suomen Akatemian humanistisen toimikunnan puheenjohtajana vuosina 1986–1988 ja valtion tiedeneuvoston jäsenenä vuosina 1992–1996.
Niemi suuntautui tiedehallinnosta myöhemmin taidehallinnon tehtäviin. Hän oli Taiteen keskustoimikunnan puheenjohtaja vuosina 1989–1990 ja opetusministeriön kulttuuriosaston ylijohtaja vuosina 1990–1996. Hän oli mukana, kun Suomeen luotiin uusi alueteatterijärjestelmä, ja hänen johtamansa komitea rakensi teattereiden, museoiden ja orkesterien valtionosuusjärjestelmän. Myös vapaat teatteriryhmät alkoivat saada julkista rahoitusta. 
Niemi oli kulttuurialan vaikuttaja lukuisissa eri luottamustoimissa. Hän toimi Ainolasäätiön hallituksen puheenjohtajana vuosina 1992–2004, Suomen Kansallisoopperan hallintoneuvoston puheenjohtajana 1992–1996, Finland Festivalsin puheenjohtajana ja sen neuvottelukunnan jäsenenä 1994–2007 sekä Tuusulanjärven Kamarimusiikin Ystävät ry:n puheenjohtajana 2006–2008. 
Vuonna 1996 Irmeli Niemelle myönnettiin Suomen Teatterijärjestöjen Keskusliiton kultainen kunniamerkki.
Yksityiselämä.
Irmeli Niemi kuului Kuusiston muusikkosukuun. Hänen isänsä oli säveltäjä Taneli Kuusisto ja äiti hammaslääkäri Kyllikki Kuusisto (o.s. Valtonen). Hänen veljensä on säveltäjä Ilkka Kuusisto.
Niemi avioitui vuonna 1953 lääketieteen professori Mikko Niemen (1929–1999) kanssa.
Judy Landers

Judy Landers (7. lokakuuta 1958 Philadelphia, Pennsylvania) on yhdysvaltalainen näyttelijä.
Ura ja elämä.
Judy Landers on Ruth Landersin nuorempi tytär, hänen vanhempi sisarensa on näyttelijänä ja laulajana tunnettu Audrey Landers. Landers varttui Rockland Countyssa New Yorkissa. Nuorena hän oli kiinnostunut voimistelusta. Hän opiskeli "American Academy of Dramatic Arts" -oppilaitoksessa, jonka jälkeen hän siirtyi "Warren Robertson Dramatic Training Schooliin" ja edelleen "Juilliard School of Music" -kouluun.
Judy Landers on näytellyt muun muassa elokuvissa "Stewardess School" (1986), "Armed and Dangerous" (1986), "Ghost Writer" (1989), "Club Fed" (1990) sekä "Dr. Alien" (1989). Hän on näytellyt niin ikään televisiosarjoissa "Lemmenlaiva" (1977), "Vega$" (1978), "B.J. and the Bear" (1979) sekä "Madame's Place" (1982 ja 1983) ja "Night Court" (1984). Hänellä oli vieraileva sivurooli kulttisarjan "A-Team" kolmannen kauden jaksossa.
Landers on tehnyt paljon yhteistyötä äitinsä ja sisarensa kanssa, esimerkiksi "The Huggabug Club" -lastenohjelmassa vuonna 1996. Landersin sisarukset esiintyivät "Playboy"-julkaisun kannessa tammikuussa 1983.
Judy Landers avioitui minnesotalaissyntyisen baseball-pelaaja Tom Niedenfuerin kanssa marraskuussa 1987. Pariskunta asuu Floridassa ja heillä on kaksi tytärtä, Lindsay (s. 1989) ja Kristy (s. 1991).
Road Atlanta

Road Atlanta on 4,088 km pitkä moottorirata Braseltonin kaupungissa Georgiassa, Yhdysvalloissa. Radalla ajetaan nykyään vuosittain American Le Mans Series -sarjan Petit Le Mans -kilpailu, minkä lisäksi sillä ajetaan AMA-moottoripyörillä ja pienemmillä luokilla läpi vuoden. Radan tunnetuimpiin mutkiin lukeutuu ”The Esses”, joka on nopea vasen-oikea-vasen-mutkayhdistelmä mutkissa 3–5. Radan omistaa Panoz Motorsports.
Radalla ajettiin ensimmäinen kilpailu 13. syyskuuta 1970.
Philip Murphy

Philip Murphy (s. 12. toukokuuta 1958 Kilkenny) on irlantilainen haulikkoampuja.
Philip Murphy on saavuttanut MM-kilpailuissa trapissa joukkuemaailmanmestaruuden Lahdessa 2002, sekä henkilökohtaista hopeaa ja joukkuepronssia Nikosiassa 2007.
Karsten Bindrich

Karsten Bindrich (s. 14. huhtikuuta 1973 Wittenberg) on saksalainen haulikkoampuja ja maailmanmestari.
Karsten Bindrich on saavuttanut trapissa henkilökohtaisen maailmanmestaruuden Nikosiassa 2003, sekä henkilökohtaista pronssia Nikosiassa 2007 ja joukkupronsia Fagnanossa 1994. Lisäksi hän on saavuttanut poikien sarjassa henkilökohtaisen pronssin Perthissä 1991. Lisäksi hän saavutti EM-kultaa Trapista Nikosiassa 2008.
Lykopeeni

Lykopeeni on kasveissa ja kasviksissa esiintyvä karotenoideihin kuuluva punainen väriaine. Se kuuluu rakenteeltaan hiilivetykarotenoideihin. 
Lykopeenin kemiallinen kaava on C40H56, moolimassa 536,87 g/mol, sulamispiste 172–173 °C ja CAS-numero 502-65-8.
Lykopeenia käytetään elintarvikkeiden väriaineena E-koodilla E 160d. Sitä voidaan valmistaa keinotekoisesti tai uuttamalla tomaatteja.
Saanti ja imeytyminen.
Eurooppalaisten keskimääräinen lykopeenin päiväsaanti oli 2010-luvulla noin 6 mg ja Yhdysvalloissa 2000-luvun ensimmäisellä vuosikymmenellä noin 8,5 mg miehillä ja noin 8 mg naisilla. Yli 80 prosenttia länsimaiden asukkaiden lykopeeninsaannista on peräisin tomaattia sisältävistä tuotteista kuten ketsupista, tomaattimehusta sekä spagetti- ja pizzakastikkeista. 
Lykopeenia esiintyy tomaatin lisäksi myös vesimelonissa, verigreipissä, ruusunmarjassa ja aprikoosissa. 
Ruoan runsasrasvaisuus moninkertaistaa lykopeenin imeytymisen. Jos esimerkiksi tomaattikastike sisältää 20 prosenttia rasvaa, yli 80 prosenttia kastikkeen sisältämästä lykopeenista imeytyy ruoansulatuskanavaan. Rasvattomasta tomaattikastikkeesta imeytyy vain noin 28 prosenttia. 
Myös kasviksen hienontaminen ja kypsentäminen lisäävät lykopeenin imeytymistä. Tomaattiketsuppi ja tomaattimehu ovat siksi tuoretta tomaattia parempia lykopeenin lähteitä.
Terveysvaikutukset.
Vuonna 2021 julkaistun väestöseurantatutkimuksen perusteella vaikuttaa siltä, että eurooppalaisen ja yhdysvaltalaisen väestön keskimääräinen lykopeenin saanti olisi sopivalla tasolla. Sillä väestöviidenneksellä, jolla oli toiseksi suurin lykopeenin saanti (mediaani n. 7 mg/vrk), havaittiin olevan 12 prosenttia pienempi kuolleisuus kuin vähiten lykopeenia saavilla (Md. 2 mg/vrk). Kyseinen määrä lykopeenia löytyy keskimäärin 274 grammasta tomaattia. Kypsentämättömän tomaatin kohdalla saatiin kuitenkin tulos, jonka mukaan niillä, jotka nauttivat vähiten (Md. 1,6 g/vrk) ja eniten tomaattia (Md. 50 g/vrk) oli suurin kuolleisuus. Pienin kuolleisuus taas oli sillä väestöviidenneksellä, joka nautti vain 24 grammaa kypsentämätöntä tomaattia päivässä. Tutkimuksessa käytetty aineisto kerättiin Yhdysvalloissa ja osanottajien määrä oli noin 155 000. 
Suurin osa lykopeenin terveysvaikutuksia käsittelevistä interventiotutkimuksista on tehty eläimillä, mutta ihmisilläkin on tehty jonkin verran tutkimuksia. Näitä tutkimuksia näyttäisi yhdistävän se, että osanottajien määrä on ollut pieni ja että käytetyt päiväannokset ovat olleet poikkeuksellisen suuria. Esimerkiksi vuonna 2007 julkaistussa 32 diabetestä sairastavan osanottajan interventiotutkimuksessa havaittiin, että 200 gramman annos tomaattia päivässä muutti osanottajien veren ApoA1-ApoB-suhdetta sydänsairauksien riskiä vähentävällä tavalla. Vuonna 2012 julkaistussa 29 osanottajan tutkimuksessa havaittiin puolestaan, että 27 milligrammaa lykopeenia päivässä vähensi sydän- ja verisuonisairauksien riskiä aiheuttavan hapettuneen LDL-kolesterolin (LDLox) määrää veressä. Myös triglyseridien määrä laski. Tutkimuksessa käytetty päiväannos oli kuitenkin niin suuri, että se vastasi yli kiloa tuoreita tomaatteja.
Hu Binyuan

Hu Binyuan (s. 7. marraskuuta 1977 Shanghai) on kiinalainen haulikkoampuja.
Hu Binyuan on saavuttanut urallaan useita mitaleita MM-kilpailuista kaksoistrapissa. Kirkkaimpia niistä ovat joukkuemaailmanmestaruus Lonatosta 2005, sekä henkilökohtaiset hopeat Zagrebissa 2006 ja Nikosiassa 2007
Hu sijoittui olympiapronssille Pekingissä 2008 tuloksella 184. Hän hävisi voittajalle Walton Ellerille kuudella kiekolla.
Joshua Richmond

Joshua Richmond (s. 19. joulukuuta 1985 Sayre) on yhdysvaltalainen haulikkoampuja ja maailmanmestari.
Joshua Ricmond on saavuttanut kaksoistrapissa monia MM-mitaleita. Poikien sarjassa kilpaillessa hän saavutti Nikosiassa 2003 joukkuepronssia ja Lonatossa 2005 henkilökohtaisen maailmanmestaruuden ja joukkuepronssin. Miesten sarjassa Richmond on saavuttanut Zagrebissa 2006 joukkuemaailmanmestaruuden ja Nikosiassa 2007 henkilökohtaisen pronssin.
Olli Nuorto

Olavi (Olli) Nuorto (sukunimi aikaisemmin Sirén; 26. tammikuuta 1907 Vesanto – 2. tammikuuta 1963) oli suomalainen kirjailija ja kääntäjä. Hän kirjoitti myös nimimerkeillä "Preston Asra" ja "O. Ukkonen".
Olli Nuorron vanhemmat olivat apteekkari Gustaf Edvard Sirén (1872–1926) ja Elin Maria Jäderholm (1870–1953), joka oli oopperalaulaja Bruno Jorman sisarpuoli.
Nuorto pääsi ylioppilaaksi 1927 ja valmistui filosofian maisteriksi 1931. Hän toimi Helsingin Sanomien palveluksessa arvostelijana ja pakinoitsijana 1928–1931, oli Yleisradion ohjelmapäällikön apulaisena 1934–1938 ja vuodesta 1939 Finlandia Uutistoimiston kirjallisen osaston toimittajana.
Nuorto vieraili kesäkuussa 1938 Palestiinassa ja piti matkasta myöhemmin radioesitelmän sekä kirjoitti artikkelin "Palestiina – Vihan pelto" Hakkapeliitta-lehteen. 
Nuorto kirjoitti yhdessä Hilja Jorman kanssa käsikirjoituksen Risto Orkon elokuvaan "Siltalan pehtoori" (1934).
Olli Nuorto oli naimisissa 1936–1938 kirjailija Helvi Erjakan kanssa.
Aiheesta muualla.
 – Luettelo Olli Nuorron lehtiartikkeleista
Bret Erickson

Bret Erickson (s. 26. syyskuuta 1960 Blair, Nebraska) yhdysvaltalainen haulikkoampuja ja maailmanmestari.
Bret Erickson on saavuttanut MM-kilpailuissa useita mitaleita trapissa ja kaksoistrapissa. Kirkkain näistä mitaleista on Moskovan 1990 kaksoistrapin maailmanmestaruus.
Kolumbianruohokolibri

Kolumbianruohokolibri ("Lepidopyga lilliae") on erittäin uhanalainen Kolumbian rannikolla Atlánticon, Magdalenan ja La Guajiran departementeissa elävä kolibri.
Kooltaan kolumbianruohokolibri on noin 9 cm. Koiraan vatsa on kiiltävän turkoosinsininen ja muuttuu tummemman siniseksi kurkussa. Selkä ja pää ovat lajilla kirkkaan vihreät. Siipien kärjet ovat mustat ja kärjestään haarautunut pyrstö on sinimusta. Kolumbianruohokolibrin nokka on lähes täysin suora ja yläpuolelta musta ja alapuolelta punainen. Siniruohokolibrilla ("Lepidopyga coeruleogularis") ei ole kiiltävän sinistä mahaa, mutta voidaan sekoittaa kolumbianruohokolibriin sopivassa valaistuksessa .
Kolumbianruohokolibri elää mangrovemetsissä "Erythrina fusca" -kasvin kukinta-aikana ja käyttää ravintonaan sen mettä. Muina aikoina laji ilmeisesti syö hyönteisiä. Kolumbianruohokolibrikannan kooksi arvioidaan 285-440 täysikasvuista yksilöä . Suurin uhka lajille on sen elinympäristön hakkuut maanviljelyksen ja teiden sekä muun infrastruktuurin rakentamisen takia .
Tyyne-Maija Salminen

Tyyne Maija Salminen (o.s. Kivi) (25. syyskuuta 1903 Tuusula – 10. tammikuuta 1967 Helsinki) oli suomalainen kirjailija, joka kuvasi romaaneissaan erityisesti työläisnaisten elämää.
Henkilöhistoria.
Salmisen vanhemmat olivat kirvesmies Karl Fredrik Kivi (ent. Stenvall) ja Olga Olivia Granqvist ja puoliso vuodesta 1928 kauppaedustaja Matti Salminen. Hän kävi kansakoulun ja opiskeli myöhemmin käsityökoulussa sekä työväenopistossa. Salminen työskenteli muun muassa kotiapulaisena, lastenhoitajana ja kotelotehtaassa työntekijänä 1920–1928. Vapaana kirjailijana hän toimi vuodesta 1938. Salminen oli Nuoren Voiman liiton kirjallisen harrastuspiirin puheenjohtajana 1938.
Ilmo Launis

Ilmo Armas Launis (26. marraskuuta 1912 Helsinki – 26. maaliskuuta 1995 Helsinki) oli suomalainen pastori, kirjailija ja lyhytelokuvantekijä.
Ilmo Launiksen isä oli useita kirkkorakennuksia suunnitellut arkkitehti ja taidemaalari Ilmari Launis (ent. Lindberg; 1881–1955). Ilmo Launis toimi kappalaisena Töölön seurakunnassa. Hän oli vetämässä seurakunnan kerhotoimintaa, teki työtä alkoholistien keskuudessa ja hän ohjasi myös useita lyhytelokuvia.
Launis vieraili kymmeniä kertoja Israelissa ja Palestiinassa ja teki aiheesta useita tieto- ja valokuvateoksia.
Launiksen kuudesta lapsesta tunnettuja ovat laulaja Martti Launis (1946–2018) ja kuvittaja ja graafikko Mika Launis (s. 1949).
Botulu

Botulu () tai Bootuluu () on nasleg eli maalaiskunta ja tämän maalaiskunnan keskuskylä Verhneviljuiskin ulusin keskiosassa Sahan tasavallassa Venäjällä. Botulun kylä sijaitsee 120 kilometriä piirikeskuksesta Verhneviljuiskista pohjoiseen. Keskuskylän lisäksi kunnassa on Kjotjordjohin kylä (ven. Кётёрдёх, jak. Көтөрдөөх), noin 20 kilometriä keskuskylän pohjoispuolella.
Asukasluvun kehitys:
Kesäloma

Kesäloma on peruskoululaisten, opiskelijoiden ja monien työpaikkojen loma. Työntekijöiden oikeudesta lomaan säädetään vuosilomalaissa. Kouluissa kesäloma on useimmissa Euroopan ja Pohjois-Amerikan maissa vuoden pisin loma.
Suomen koulujen kesäloma.
Suomen peruskouluissa, lukioissa ja ammattikouluissa kesäloma alkaa viikon 22 lauantaina eli vuodesta riippuen joko toukokuun lopussa tai kesäkuun alkupäivinä. Kesäloma on pisin loma koulujen lukuvuodessa. Viimeisenä päivänä ennen lomaa pidetään kouluvuoden päättäjäiset, jolloin oppilaille jaetaan mahdolliset todistukset. Kesäloma loppuu elokuussa. Loppumispäivään vaikuttavat tulevan lukuvuoden muiden lomien pituudet. Kesäloma kestää koulusta riippuen 8-11 viikkoa. 
Kesäloma erottaa toisistaan eri lukuvuodet. Sen jälkeen koululaiset siirtyvät joka vuosi aina seuraavalle vuosiluokalle, paitsi jos heidät heikkojen oppimistulosten tai muiden syiden vuoksi jätetään luokalle.
Vuoteen 1970 saakka Suomen kansa- ja oppikouluissa kesälomaa olivat kesä-, heinä- ja elokuu kokonaisuudessaan. Kouluun palattiin syyskuun ensimmäisenä arkipäivänä. Syyslukukauden 1971 alusta Suomen kouluissa siirryttiin viisipäiväiseen työviikkoon eli lauantait tulivat eräin poikkeuksin vapaapäiviksi (aikaisemmin ne olivat olleet lyhyitä päiviä). Jotta koulupäivien lukumäärä vuodessa ei olisi vähentynyt kovin paljon, lyhennettiin samalla kuitenkin kesälomaa loppupäästä ja koulu alkoi jo elokuussa. Koulupäivien määrä vähentyi noin kahdestasadasta noin sataanyhdeksäänkymmeneen. 1990-luvulla päätösvalta koulujen lomista siirrettiin osittain kunnille, kuitenkin siten, että nykyisen asetuksen mukaan kaikissa kunnissa kevätlukukausi päättyy viikon 22 lauantaina. Tämä merkitsi samalla, että useimpina vuosina koulua käydään vielä muutama päivä kesäkuun alussa. Vuonna 2025 viikon 22 lauantai on 31. toukokuuta.
Kesäloma eri maissa.
Koulujen kesälomien alku vaihtelee tyypillisesti kesäkuun ja heinäkuun välillä eri Euroopan maissa. Esimerkiksi Sveitsissä loma alkaa kantonista riippuen kesäkuussa tai heinäkuussa, päättyen elokuun alussa, myös esimerkiksi Norjassa lomat alkavat kesäkuussa ja päättyvät tyypillisesti elokuun alkupuolella. Monessa muussa Euroopan maassa lomat jatkuvat elokuun loppupuolelle.